Lorents Stenvig

Lorents Johansen Stenvig (1884–1967) var en norsk gårdbruker, offiser og politiker. Han var Lånkes ordfører 1929–1937, valgt for Bondepartiet.

Han var sønn av gårdbruker og fanejunker Johan Arnt Stenvig og hustru Gurine Hofstad. Morsslekten eide gården Østre Hus ved Lånke kirke, der Lorents Stenvig ble født og vokste opp. Faren var medlem av herredsstyrene i Nedre Stjørdalen og Lånke samt valgmann, valgt for Venstre og Samlingspartiet. Lorents Stenvig giftet seg i 1911 med Aasta Moen, datter av stasjonsmester Johan Moen ved Hell stasjon. Ekteparet fikk to barn sammen.

Etter eksamen ved trønderbrigadens underoffisersskole i 1906 var han materialforvalter ved AS Meraker Gruber i tre år. I 1911 ble han sersjant, senere furer, ved det 16. infanteriregiment i Tromsø stift. Han ble også bokholder ved Tromsø Elektrisitetsverk. I 1924 kom han tilbake til Lånke for å overta slektsgården, og gikk over til en stilling som løytnant ved det 12. infanteriregiment og forvalter ved furasjemagasinet i det 5. intendanturkompani på Værnes 1926–1944. Han var sjef for forpleiningen under forsvaret av Hegra festning i 1940, noe han mottok Krigsmedaljen for. På sine eldre dager forpaktet han bort gården i Lånke.

Han døde i 1967 og ble begravet ved Lånke kirke.

 Referanser 

 Eksterne lenker 


Kategori:Ordførere i Lånke
Kategori:Sp-ordførere i Nord-Trøndelag
Kategori:Norske bønder
Kategori:Norske offiserer
Kategori:Krigsmedaljen
Kategori:Norsk militært personell under andre verdenskrig
Kategori:Personer fra Stjørdal kommune
Kategori:Arméoffiserer